khistorydata/jeongjo-sjw-relations huggingface dataset:
정조 19년 · 강
命以明日詣仁政殿親傳咸興永興本宮告由祭香祝文蔭武二品以上參班文臣侍從以上以侍臣參班
정조 19년 · 목
敎曰咸興永興本宮先行告由祭香祝當於仁政殿月臺親傳仍爲柢迎此是莫大莫重之儀依先朝庚申故事文蔭武二品以上參班而庚申年則文臣侍從以上亦爲參班今番以侍臣參班事分付來月永興本宮大禮時則傳祝祗送儀節依今日筵敎令禮曹磨鍊以啓
정조 19년 · 목
禁府啓請前掌令李儒修前持平崔時淳前獻納李景溟前正言沈達漢杖一百收贖告身盡行追奪私罪施行允之敎以李儒修李景溟沈達漢竝功減一等
정조 19년 · 강
命假注書任厚常先汰後拿承旨李肇源遞差
정조 19년 · 목
政院啓言判府事李秉模傳諭史官書啓大臣名字誤書以入萬萬駭然當該史官所當重勘而本院無可施之罰何以爲之敎以先汰後拿近來政院事無往非罪旣知誤書則何以捧入乎當該承旨亦爲遞差
정조 19년 · 강
削判義禁洪良浩職遞差同義禁李漢豐李義弼金履翼罷承旨金勉柱李肇源宋民載職
정조 19년 · 목
政院啓言問于判義禁洪良浩處則以爲李顯道島配命下之後取考本府所在配所册子則楸黑耽三島外惟康津之古今薪智兩島水路最遠故乃以薪智島定配所而如許負杞至重之罪人配所磨鍊矇然不審自陷罪戾云矣敎以何許之事曰以外面乎裏面果有十分可恕外面驟看何等審愼處則朴基正之倖逭尙以爲先刑大抵其家自其家所杞自所杞無論僚臺所論之當與不當以如許之事欲云插入則爲基正者眞有明知其不然之端以其裏面之如此如彼明其本事猶或可也事屬不敢言之事殆若立異然者是誠大罪基正雖遇赦倖免追提其事於旣久之後者究厥所爲合置何辟然猶付之不足責之科竝與遞推薄勘而不爲則渠是何人爲今日臣子敢以外面等說肆然書之於所謂避嫌是可以人理責之乎諸凡人事上道理先從外面而不敢放忽則如李顯道者不爲嚴處箕踞於班行之間欠伸於殿陛之上皆將以中情之敬謹屬之寬恕之科乎身爲掌法之官必見傳敎於朝紙矣似見其疏於謄本而配所之草記其果成說乎況其草記來呈於此處者乎判義禁洪良浩亟施削職之典不言僚堂亦竝遞差基正則非不欲更爲處分赦文中例有宥旨前事勿論之句十分含忍而如基正翺翔臺垣視若無故當該銓官施以禁錮之律更思該房雖已處分一院中共看而無一言其時在院承旨及今月草記捧納承旨一竝罷職
정조 19년 · 강
有政吏曹參判黃昇源兵曹判書沈煥之進
정조 19년 · 목
以申光祜爲承旨李羽逵爲司諫李溏爲三和府使李運昌爲全羅左水使○再政以趙宗鉉爲判義禁申思運爲知義禁李集斗金蓍耇爲同義禁
정조 19년 · 강
以徐邁修李晉秀李相璜蔡弘遠爲承旨邁修尋遞以黃昇源代之幷前望也
정조 19년 · 목
命未肅拜承旨許遞前望入之以邁修等批下政院以邁修方在罷散啓以黃昇源批下
정조 19년 · 강
禁府以前承旨兪漢寧富平府定配啓
정조 19년 · 강
汰宣傳官李東善尋命分揀
정조 19년 · 강
命忠淸監司李亨元狀啓還下送
정조 19년 · 목
政院啓言忠淸監司李亨元向以假都事替封狀狀啓事飭敎何等嚴截而卽見上疏上送事狀啓則又使假都事替行狀啓則還爲下送原疏雖不得不捧入而揆以事體誠極未安請推考敎以本道民事豈不萬萬切悶乎道伯之處義乖當與否姑無論如是之際民事當若何狀啓還下送該房嚴題俾不敢更或如彼
정조 19년 · 강
忠淸監司李亨元上疏自暴賜批
정조 19년 · 목
疏略曰臺臣以千萬夢想不到之說加之於臣其構虛捏無至醜極慘幸賴聖上天日之明洞察無餘勉諭備至且惶且感不知自措臣與俊賊肝膽隔於楚越性味懸於氷炭喉院作僚只是數日私第報唁僅止一次一出于外聲息尤截四年之間只有俊賊妻死之後一番慰問而物種不過紙束木疋昨冬以劣簡▣燭始爲布問於同朝諸人而亦有所一及焉避辭中輦輸馬載殆無虛目憑公年利隨求隨應等說何不指的其月而囫圇以爲說也臣本孤孑自致滿器玷恩污名罪當萬殞顧今鞶遞指日外補有命第臣情地何顏面一刻在職董守宰而對吏民哉亟降威罰勘臣違慢之罪批以言者之言不特曰孟浪卿疏之前已知之而異於尋常彈文豈可置之䵝䵢乎臺臣若有得聞之處凡當質言否則必是囂俗之白地構捏二者之間宜一歸正令該房問啓於臺臣卿其勿辭行公
정조 19년 · 강
命前司諫魚錫齡問啓勿施更爲書進之意嚴飭
정조 19년 · 목
政院啓言問啓於臺臣事命下矣問于前司諫魚錫䶖處則以爲臣雖無似猥叨臺閣之任妄有論人之事而臺閣論人之許以風聞卽我朝四百年待臺閣之盛意也今因被論者之言致有此問啓之命緣臣之人微言輕使聖朝待臺閣之道至臣有違右規莫非臣之罪也惶蹙之極不知所達云敎以非問言根欲知事實不緘不推只使問啓者人雖今臺待以右規則其所對語全欠指的揆以道理不當如是問啓勿施更爲書進之意嚴飭又啓言問啓勿施更爲書進之意嚴飭事命下矣問于前司諫魚錫齡處則以爲臣伏承再下問啓之命自速罪戾尤增惶懍噫朱子論人封事有曰以金珠爲脯醢以契券爲詩文云而被論之人未有按査之請渠雖無知但當平心舒氣以待公議而不此之爲遣辭噴▣以爲自脫之計臣何敢呶呶爭卞也哉敎以此非如是之事何敢如是論人之䵝䵢難明必緘問或禁推覈實其例從右則然而緘與推不爲亦不覈其實只使問啓而已者以其淬礪之時不欲爲迫切之擧也的知與風傳間指一奏對有何難事其可以朱子之論人授以爲據乎猥屑甚矣問啓勿施更爲捧入
정조 19년 · 강
命華城進饌時參宴諸臣中時帶陵官人竝令今日政京司相換
정조 19년 · 강
召見承旨李肇源于重熙堂
정조 19년 · 목
敎曰同副承旨入侍○予曰全羅監司狀啓何時入來乎肇源曰昨夜初更量入來矣
정조 19년 · 강
命全羅監司李書九越俸一等
정조 19년 · 목
書九以濟州移轉穀致敗馳啓敎以耽羅再運一萬二千石穀物之又能齊泊彼岸庶隨島民望哺之急夜見狀本自不覺蹶然然以五隻幾百包之臭載又不覺瞠然更看結語監官一名之渰死尤爲驚惻惟以近百名沙格之箇箇生還爲大幸渰水人嚴飭道伯各別慰恤其家屬拔遷其族屬萬死生還沙格等之如有身役者一竝除減事分付落後五隻之沈沒豈諉之風力乎領運差員之不得其人未運時固已慮之然則其罪道伯當當之以何顏請罪差員乎當該道臣爲先越俸一等當該差員令兵使大張威儀於海邊拿入嚴棍一以慰冤一以警惰事分付再昨以三運穀物之未知其有裕與不足纔令廟堂關問該牧矣際見該牧先報完伯之說今則始可降心況今番特下之數過於該牧之加請之數者乎然抄拔之際能免不均而或至於塡壑之患乎三運萬包未泊之前予所一念懸懸豈比於初運之時乎非不欲更送香祝虔禱利涉而數近於瀆瀆則易怠今方反求之方寸以祈心香之遠格令廟堂將此傳敎別關嚴飭於道伯牧守其所便運順受之道俾各另加殫竭誠力雖一粒一稊之微在島民可敵千金則若以九百包穀之臭載本牧所請之數外不爲代送豈朝家本意令完伯準此數鱗次入送事分付因此思之島則一也珍島大同雖已減半當此春窮勢難督捧特爲限秋成停退以紓一分民力事一體行會
정조 19년 · 강
命臺啓停連間嚴飭兩司諸臣更勿逡巡
정조 19년 · 목
敎曰近來臺廳長銷一發之啓停連間出場無期彰癉之政不容如此擧措亦甚苟且嚴飭兩司諸臣更勿逡巡此亦尊臺閣之一端俾各知悉
정조 19년 · 강
命未下直守令皆令當日辭朝
정조 19년 · 강
園幸後十五日宗廟景慕宮望祭十六日寒食祭享時廟殿宮奉審摘奸皆令守宮承旨擧行預爲知悉
정조 19년 · 강
命文武科會試進定於初八日
정조 19년 · 목
敎曰文武科會試在初九日云進定於初八日而今番則係是幸行之時文武試所合設於成均館及慕華館事分付應辦所則令戶判知此量宜均排後草記若此則文所生劃日子自可至於還宮後矣設或其前畢講生劃之一兩日差過亦無不可此意令禮曹知悉武所貫革防牌亦勿草記稟旨從便多設試取亦令訓鍊院知悉
정조 19년 · 목
以李遇濟爲司諫鄭弼祚爲掌令鄭履綏爲獻納徐有聞爲副校理洪仁浩爲在尹朴宗甲爲禮曹參議朴壽亨爲長水縣監金豐澤爲定陵參奉初仕也徽陵參奉金明淳童蒙敎官兪膺煥相換穆陵參奉洪樂眞繕工假監役朴弘遠相換○兵批以權裕爲副總管
정조 19년 · 강
命禮曹參議望筒十分審愼
정조 19년 · 목
敎曰禮議近爲吏議之階則南公轍已經大司成矣人人皆爲兼大司成雖非新式異歧之意勿施曾於李晚秀三銓之通亦有下敎此後十分審愼於禮議之通泮長泮長之通吏議事分付
정조 19년 · 강
命總戎廳所上始興縣令兵符在一隻自畿營賚傳
정조 19년 · 목
京畿監司徐有防以總戎廳所上始興縣令兵符在一隻同爲下來臣營不敢擅便賚送令政院稟旨分付馳啓敎以政院之同爲下送雖是不察自卿營定軍官賚傳亦或一道依此擧行
정조 19년 · 강
命舟橋渡涉習儀以官調馬例爲之
정조 19년 · 목
整理所啓言舟橋今已告完渡涉習儀以今初四日擧行之意請分付舟橋司司僕寺允之敎曰旗軍洗馬旣除之以官調馬例爲之事分付該寺
정조 19년 · 강
命御將兼察左捕將前御將李邦一兼察右捕將
정조 19년 · 목
左捕將趙圭鎭右捕將柳孝源俱爲隨駕回鑾間政院稟旨擧行也
정조 19년 · 강
給開城府燒戶恤典
정조 19년 · 목
開城留守李冕膺以本府民家燒燼人處恤典分給事馳啓敎以方春失所甚爲矜惻分大中小戶詳考已施之例別加顧恤期於斯速結構奠接以其形止陳聞之意令廟堂嚴飭
정조 19년 · 강
放充軍罪人申重一等
정조 19년 · 목
秋曹啓言謹將諸道啓本參互考閱則博川充軍罪人申重一照訖疊講罪人與已蒙放龜城金象鉉安邊徐希輔開寧韓宗周等同罪而未蒙放龍川馬思赫文川金德有昆陽金峻欽等同罪而未蒙放河東不限年定配罪人李恒春以漕運監色致敗船隻罪而與已蒙放萬頃金景烈同罪而未蒙放矣四人罪名旣與已蒙放者相同則其在一視之道合施疏釋之典而旣有論理草記之命請上裁敎以然則不可一放一否放送
정조 19년 · 목
敎曰同副承旨入侍○予曰今番寒食祭官差定時典祀官及贊謁者以新舊抄啓文臣通融塡差事分付予曰吏曹參判入來事注書出去分付子曰愍懷墓酌獻禮十六日行寒食祭後行禮而天明後行禮事分付奉常寺姜月堂內外墳墓致祭祭物令衿川擧行肇源曰右尹呈辭導駕不備矣予曰昨日金熙采就直乎肇源曰處置未下故不爲入來云矣
정조 19년 · 강
命亞尹中時帶總管及呈告人許遞
정조 19년 · 목
敎曰亞尹中時帶總管及呈告人許遞前望單子入之待下批牌招
정조 19년 · 강
命始興縣令各務差使員晝停所肅拜
정조 19년 · 목
敎曰始興縣令陞號後肅拜各務差使員晝停所肅拜時同爲事令整理所知悉
정조 19년 · 강
命守令許久曠官兩司許遞侍下批署經當日下送榻敎也
정조 19년 · 목
敎曰此時守令許久曠官出林外在外兩司許遞未差之代前望單子入之待下批牌招署經仍令當日下送
정조 19년 · 강
以尹弘烈爲左尹姜彝正爲右尹徐有臣爲大司諫柳雲羽爲司諫金若鍊爲獻納李儒修爲持平李義明爲正言前望也
정조 19년 · 강
命違牌諫長牌招署經
정조 19년 · 목
政院啓言守令當日辭朝事命下矣長連縣監曺允彥長水縣監朴壽亨憲府則旣已署經而諫院則大司諫徐有臣獻納金若鍊正言李義明俱在外正言沈鎜未署經只有司諫柳雲羽一人無以備員署經何以爲之敎以違牌諫長更卽牌招署經
정조 19년 · 강
命今此寒食祭祭官殘司皆拔之
정조 19년 · 목
吏曹啓言今此宗廟各陵殿宮園墓寒食祭祭官當爲磨鍊而老病公故外實無推移分排之路依近例刑官及司饔院官員通瀜塡差之意敢啓敎以典祀官兼大祝及贊謁者隨駕外時任玉堂新舊抄啓文臣宣傳官事門從事官通瀜塡差殘司皆拔之愍懷墓則輦路不遠臨時當攝祀曾經承旨人中假承旨借銜塡差
정조 19년 · 강
命園幸時植木八邑守令守內祇迎龍仁等邑總爲華城協守將官
정조 19년 · 목
整理所啓言今此園幸時京畿植木八邑守令與他邑宰有異率其官隸各於植木守內祇迎後隨到華城府進饌日仍爲參班之意請分付畿營敎以各於植木字內禁飭雜人而帶來官隸則俾皆省約華城入府日亦以八邑守令各定字內觀光人雖不嚴禁至於畵墁之弊各別照察事分付因此思之龍仁等邑守令之勿屬守總爲華城協守地方之將官爲好尙無定式此一款與留守相議擧動前以其意見論理狀聞事令總理大臣知悉
정조 19년 · 강
命隨駕馬軍一哨除之
정조 19년 · 목
整理所啓言今此園幸時隨駕馬軍本府軍營勢難容接何以爲之敎以戰卜馬數爻之夥然柴馬草接濟爲弊不些且千名馬軍陵行之所不爲者亦有太多一哨除之今番則日子旣多塘馬江越邊每塘各加三人以隨駕一哨除之之中出用事分付江以北亦依此加把禁御兩營分當事分付
정조 19년 · 강
三司合啓賜批不允司諫柳雲羽掌令鄭弼祚副校理徐有聞副修撰崔獻重
정조 19년 · 목
合啓以爲前啓竝亟當律前判書鄭昌順本以蛇虺之性挾其穿窬之智暗地情跡不出於作附權倖滿腔揣摩惟急於陷害善良是所謂開國承家小人勿用者也憲啓之請削雖已蒙允罪犯之臚列旣重且嚴則削職之典失之太輕請鄭昌順施以竄配之典前平安監司金思穆之只知有權倖不知有國家搢紳之所側目行路之所㦸手媒榮則惟事鑽剌圖私則只取便利東鍂注擬政紙可按媚要苞苴行路爲證負聖簡壞世美於渠猶屬細故附麗權奸斷案已具請金思穆亟施屛裔之典持平金熙采旣經掌憲請遞差新除授執義宋煥箕時在懷德地掌令李城輔時在驪州地獻納金若鍊時在榮川地五言李義明時在廣州地請竝斯速乘馹上來事下諭答三司日不允兩司曰不允答府曰不允鄭昌順事亟停勿煩處置事下諭事依啓答院曰不允鄭昌順金思穆事亟停勿煩下諭依啓
정조 19년 · 강
副司直具庠陳疏自引賜批
정조 19년 · 목
疏略曰臣向來所遭求說不得欲卞沒捉不自意伊時所下傳敎洞燭殘品本末臣雖自爲之辭無以如矣惟有血淚之被面未幾敍命旋下區區一念殞結是已噫昨冬大政臣實信心而行況貨賂盈門十目難掩則就事指摘一按可覈若以渾淪題目容易加人則人何以得免言何以服人臣當自反誠信之未孚重任之久據而已又況廿八字恩言昭晰無餘有何自明復何容辭蹤跡難安膽望雲天秪自耿結兹不得不略入文字仰控衷懇伏乞亟命臣名勿廁仕案以謝人言批以備盡昭晰卿其勿辭行公
정조 19년 · 강
吏曹參議韓晚裕陳疏自引仍辭職賜例批
정조 19년 · 목
敎曰同副承旨入侍○予曰昨日臺諫啓辭用前臺語乎肇源曰臺啓出於懲討之義而新啓割下竊不勝抑鬱矣予曰雖如聖國之罪猶不許追施之律以其有禁令也昨日臺啓豈可成該乎旣有先朝禁令則何敢不奉行而敢爲此不誠實之擧乎若此則自上飭禁其將無奉承之時耶臺臣事極爲駭然
정조 19년 · 강
施大司憲李祖承遠竄之典
정조 19년 · 목
敎曰近來朝廷之不尊王章之不嚴職由於此輩之不誠無實寧不駭痛法者信如金石然後民志定焉何必胡叫亂嚷毀憲蔑紀始可謂擧職之臺諫乎昨日兩司新啓結語干犯於先朝垂則之禁制而伊考措辭又莫知其如何爲請不但萬萬貽羞丙申初頒綸昭布後如文哥漢猶以旣斃之近於追施臺閣不敢爭執亘古當施追律者豈有浮於彼則昨日臺臣之明知有禁而隱然發非連啓非新啓之啓特以時非似此不緊之事酬應之時只卽還下以不爲入啓使之書出如是之際朝廷之王章當作何許貌樣究其罪焉逭重律當該詣臺兩臺爲先遞差下義禁府施以違越先朝禁令之律投之絕島身爲長憲又是行公之人則似此法律間事雖以聞見履歷宜不全時而袖手無言旣犯先朝禁令又拂近日特敎甄復之義果安在哉大司憲李祖承北靑府遠竄而與聞委折爲先査聞捧傳旨其餘行公諸臺一竝扷去臺選王言不信其國將何如兩朝禁令飭敎未免閼不行職在出納之地者焉逭重勘該房承旨爲先畿沿定配不飭之一院之長亟施不敍之典在院承旨一竝遞差少勵頹綱略警渝習之一助
정조 19년 · 강
遞承旨徐邁修任希存朴聖泰李肇源以趙尙鎭韓晚裕兪漢寧李海愚代之
정조 19년 · 목
敎曰承旨中有情勢有實故人許遞前望單子入之
정조 19년 · 강
召見承旨李晚秀于便殿
정조 19년 · 목
敎曰禮房承旨入侍
정조 19년 · 강
頒新印乙卯司馬榜
정조 19년 · 목
敎曰新印乙卯司馬榜壯紙二十正仵內入西庫五處吏庫內外閤玉堂春坊南官西樓承政院成均館外奎章閣華城行官回榜領相原榜生進一百九十七人華城恩謝生進二人特赴生進四人七十以上老人更試額外生進七人各頒一仵白紙仵十仵內入回榜四館綾恩君回榜文武科司馬李弘稷池日輝權挺宣榜官李秉鼎整理總理大臣右議政整理堂上沈頤之徐有防李時秀徐有大徐龍輔尹行恁郞廳洪守榮洪大榮具膺李潞秀金龍淳時原任大臣時任閣臣監印閣臣會試試官整理所公事出納別入直承旨翰林昔榜人子檢書官朴齊家各頒一件
정조 19년 · 강
許施濟牧賑資加劃之請
정조 19년 · 목
因濟州牧使李禹鉉狀啓賑民不足條令廟堂稟旨加劃事敎以島民事情不見如見令此七千石加請之前已爲加劃萬石追知再運近千石之臭載又令加送臭載之代若此則庶免領顑者塡壑之患乎更以此意令廟堂措辭卽爲行會
정조 19년 · 강
諭回還進賀正使朴宗岳
정조 19년 · 목
因回還進賀正使傳諭史官趙台榮狀啓敎以星軺穩渡灣江深用喜幸園幸定於初九日而養老之禮當在望前卿須趁此上來參班事回諭令畿伯專撥付回還進賀正使朴領府事
정조 19년 · 강
命柳雲羽待放榜三日還囚後勘放鄭弼祚先爲勘處
정조 19년 · 강
命李祖承傳旨扷之
정조 19년 · 목
政院啓言大司憲李祖承與聞委折爲先査聞事命下矣査聞則以爲昨日臺廳長憲則初不入來故不得與聞於府啓云矣敎以然則傳旨扷之
정조 19년 · 목
備邊司啓言因萊伯狀啓訓別加資其餘任譯有令廟堂考例草記論賞之命矣令此平暢常差倭之四年相持今始斥送雖緣在我者辭直爲壯任譯輩殫竭之誠亦不可誣訓導金德淳旣蒙特敎陞資之恩而別差崔昌謙前別差朴致儉連年效勞亦登該府使狀聞論賞崔昌謙亦爲加資朴致儉似宜有差前令本院考例施賞允之
정조 19년 · 강
召見承旨兪漢寧于重熙堂
정조 19년 · 목
敎曰右副承旨入侍○予曰兩司玉堂去來書入
정조 19년 · 강
以申大尹爲司諫申禹相爲獻納沈銖爲正言吳瀚源爲掌令李東宇李基慶爲持平李景溟尹序東爲校理尹魯東爲副校理尹益烈爲修撰朴鍾淳爲副修撰前望也鄭尙愚爲應敎尹光普爲副應敎添書也
정조 19년 · 목
敎曰明日回榜文武司馬唱榜新榜司馬唱榜時侍臣不可不備員玉堂兩司山林外在外及未肅拜人員許遞前望單子入之待下批牌招察任
정조 19년 · 목
敎曰昨日兩司處分傳敎文勢不爲接續承書之際其不能致愼之罪不可無飭當該承旨李肇源從重推考
정조 19년 · 강
召見承旨李晚秀李益運于便殿
정조 19년 · 목
敎曰在承旨右承旨入侍晚秀曰新除授副應敎尹光普方在罷散中何以爲之乎予曰敍用侍從堂上堂下罷散人竝敍用
정조 19년 · 강
命藝文提學李秉鼎待開門牌招顯隆園親祭祭文製進榻敎也
정조 19년 · 강
命華城聖廟祇拜之由初八日令留守虔告
정조 19년 · 목
敎曰華城聖廟之祇拜卽初行之禮也將行禮之由遣官虔告於禮則然今初八日曉頭令留守祭於聖廟而正位牛一羊一豕一三豆二籩鉶㽅及飯饌各一色爵一幣一亦有香祝十哲位豆籩爵各一兩廡東儒各位亦如之亦各有祝令整理所本府留守及太常提擧大司成知悉
정조 19년 · 강
以李晚秀爲太常提調
정조 19년 · 목
敎曰園享時祭物封進及寒食祭享時祭物亦當看品封進而提調時帶臺職前提擧以此遞臺職云而此人則以尊年之意歎令參班兼帶提擧許遞左承旨爲其代使之專意擧行
정조 19년 · 강
以李太亨徐配修爲承旨尋遞配修以李溏代之
정조 19년 · 목
敎曰承旨前望單子入之○又敎曰未肅拜承旨許遞再昨冬大政通擬之後姑未除之僉知李溏除授牌招察任
정조 19년 · 강
配朴聖泰于南陽府
정조 19년 · 목
義禁府啓言前承旨朴聖泰畿沿定配事承傳矣聖泰京畿南陽府定配依例發遣府書吏請押送允之
정조 19년 · 강
御千五門行大小科回榜新榜生進放榜
정조 19년 · 목
具翼善冠袞龍袍乘與出陞座放榜如儀○予曰回榜大臣進前○予曰回榜老人子孫雖儒生皆令隨入扶掖而殿庭狹窄新榜諸生只令二等以上入萬八門其餘整齊於門外右承旨右副承旨出去整其班次予曰今日之事可謂公私同慶洪樂性曰爲人臣而被殊渥者未有如臣之比此生此世無以報答矣予曰今日早退然後可得宴遊樂性曰今方上下同歡臣不敢以私情仰達而臣於今日豈有宴遊之樂乎予曰卿之心予知之今日只以好事自居可也予曰領相及綾恩君出去換着軟巾襴衫以入而老人難於節節備禮所進箋文改服以入時仍爲陪進可也樂性允明以軟巾襴衫入命賜一枝花簪于軟巾予敎樂性曰卿之白牌使人讀之仍命尹行恁讀之予敎允明曰今日事事稀異上相之回榜而又有先進行四館事誠盛擧也允明曰莫非壽考作人之化矣予曰時原任大臣進前文武科回榜李弘稷池日輝生員回榜權挻亦隨以進前予曰今日領相事眞是往牒所稀有也兪彥鎬曰壽考之化賁餙升平昭代盛事未有過於此者矣予曰卿等須因往餙慶也予敎回榜老人李弘稷曰年今幾何弘稷曰今年爲九十一矣予敎池日輝曰年今幾何日輝日今年爲八十六矣予敎權挻曰年今爲幾何挻曰今年爲八十矣予曰回榜老人之不能張樂者令兵判賜樂亦令戶判賜米肉三老人竝加一資予曰先朝養老宴故相韓翼謩自上呼新來而令予以尊年之義雖不爲之今日之事陵恩君主之允明日朝體雖有丞相之尊而回榜時不以朝體相待者曾有私席之語矣仍呼新來領相進退者再予曰老人之如是已足矣眞盛事也予賜御製七言近體于樂性及允明禮畢還內
정조 19년 · 강
命明日生進謝恩處所以今日放榜處所爲之
정조 19년 · 강
命回榜人知事同知口傳擬入
정조 19년 · 목
敎曰回榜文科知事李弘稷武科同知池日輝司馬僉知權挺各加一資知事同知加設口傳擬入其中崇政陞資者亦於實職口傅擬入事分付
정조 19년 · 강
命奉朝賀金鍾秀敦召
정조 19년 · 목
政院因整理廳草記華城進饌時在外大臣敦召事命下矣奉朝賀金鍾秀時在京畿廣州地請遣史官敦召允之
정조 19년 · 강
御千五門受大小科回榜新榜生進謝恩
정조 19년 · 목
具翼善冠袞龍袍乘輿出陞座回榜諸臣親呈單子與新榜諸生入就位行四拜禮訖頒新印榜目○予曰庭宇不矌鼓樂陳于門外予曰鼓樂雖陳于外協律郞亦隨以出此豈成儀乎凡係節次亦關紀律承旨各別嚴飭予日館所官員及書吏入來整齊生進班次予曰多士所膽之地該司擧行萬萬駭然事過後抄奴一竝發牌嚴囚久而後放予曰生進後四拜後入侍節次自然遲久回榜老人早先還第事分付通禮院予曰領相進前予曰昨日事可以圖其儀而見之向日筵敎中亦有此語矣洪樂性曰雖非畵圖之相傳昨日所下御詩已爲一世之榮耀矣予曰水原何當下去樂性曰將以明日先往矣予曰洪義榮隨去乎樂性曰義榮當隨駕矣予日只於還官時隨駕而明日卿之下去時同往焉予曰李弘稷今爲一品當除何官且旣經臺侍春坊則中間之見斥何故樂性曰聯婚多誤矣予曰曾亦以臺官彈劾人者多矣其庶子曾亦登科今安往乎樂性曰池日輝之孫海運旣有承傳旨吏曹無當窠云問其家世亦足爲參奉矣予曰從近爲之意分付該曹予日權挺是果誰也樂性曰一名云矣兵判沈煥之曰弘稷足爲判敦寧矣樂性曰問其子調用似爲合宜矣予曰今之回榜與常年有異當有合施之典矣予曰回榜老人不必後四拜直爲出去予曰承旨二人分立左右而生進各五人以次進前承旨問其姓名與入格之何文以奏可也次至李雲植予曰年爲幾何雲植曰今年爲十九矣予曰擧爾顏誠佳哉次至柳聖儀予曰此是華城儒也仍問其世族聖儀曰故參判洧之曾孫也予曰新榜白牌露出黃籖而只其否者問其姓名也次至李義斗予曰擧爾顏大勝於乃兄羲甲矣次至曺鳴振李晚秀曰此儒生兩試也予曰擧爾顏已知之矣次至李儒冕予日此是李貞運之子乎擧爾顏賦幾何儒冕曰賦三首矣次至柳玉鳴予曰白哲其貌不負其名矣李益運日以交之故不得遊街云矣予曰爾父之罪誠不輕旣使之放榜後捧傳旨則傳旨未捧之前如常遊街次至金曺淵予日爾有顯族乎曺淵曰校理金銑是臣之堂叔也煥之曰此是延興府院君之奉祀孫也予曰然乎前年金銑之登科也致祭于爾家乎冑淵曰前年祗受致祭矣次至李源誠予曰是誰之族源誠曰李碩載之五寸侄也予曰與李洪載爲幾寸親源誠曰已爲十五寸矣次至李志淵予曰爾是屢見抄於應製者乎志淵曰然矣予曰年爲幾何志淵曰年今爲三十矣益運曰鹵簿陳列自有定規而今日殿座陽繖扇侍衛不遵班次常時不能檢飭之失不可無警兵判沈煥之請推考從之
정조 19년 · 목
敎曰右副承旨入侍○予日抄奴果已囚禁耶漢寧日俄已出牌捉囚矣予曰多日囚禁以爲嚴懲予曰昨送史官于金奉朝賀矣其已還來耶漢寧日昨夕還來而聞奉朝賀有足疾似難進詣華城云矣予曰史官旣還何不卽奏漢寧日昨夕以此意卽言于左承旨以爲稟奏矣
정조 19년 · 강
命金奉朝賀家遣針醫加減形止陸續書啓
정조 19년 · 목
敎曰金奉朝賀家遣針醫持相當藥物卽爲給馬下送加減形止陸續書啓待其夬差退去事分付
정조 19년 · 강
命各站擧行與水刺饌案各別嚴飭
정조 19년 · 목
敎曰各站擧行獨多違令濫率之弊而三令五申之意姑不下敎當該郞廳當隨現大駕到行宮後拿致帳殿嚴棍二十度卽其地充軍斷不可已饌品則切勿高排擧措則切勿張大從人則切勿濫率之意更令整理所嚴關分付各站郞廳水原站則都相及郞廳判官處一體知委最煩弊者留守內衙擧行駕到後先爲親審各站水刺間水刺封進時亦當親審已有下敎若於親審之時有一毫侈大過濫之節而萬一現發則留守之外不飭之都相亦難免不飭之失各別措辭錄出下送饌案床亦勿高排之意各別嚴飭
정조 19년 · 목
政院以今此科試官單子當爲修正而兩司無以備員啓稟敎以山林外在外臺諫許遞與未差之代政官牌招開政使之備員署經
정조 19년 · 목
以柳河源爲掌令李運行爲持平朴吉源爲獻納宋文述爲正言嚴耆爲修撰趙瑍爲判義禁徐有隣爲知經筵權裕爲知義禁洪秀輔爲分內醫提調
정조 19년 · 강
命領府事朴宗岳治喪別定差員俾無一毫未盡之意嚴飭道臣
정조 19년 · 목
禮曹以領府事朴宗岳今月初四日卒逝啓敎以出疆大臣之未及復命中路卒逝不勝驚愕治喪諸具別定差員俾無一毫未盡之意嚴飭道臣而赴燕大臣之卒逝例有道臣躬護而都事替行之例先遣都事檢護道伯則待其到營下擧行事分付其家之零落甚爲憫惻大臣之子待闋服卽爲調用祿捧限三年仍給
정조 19년 · 강
命今榜進士金冑淵初仕作窠口傳擬入
정조 19년 · 목
敎曰今榜進士金冑淵延興奉祀孫云本家直派之昨今兩年連登大小科者且愴且奇旣見本家祀孫之登邁豈使徒然退出令該曹初仕窠作窠口傳擬入俾以官職歸拜延興祠版
정조 19년 · 강
以金冑淵爲宣陵參奉口傳也
정조 19년 · 강
命東堂文武試合所上試官如有相避副試代行
정조 19년 · 목
敎曰東堂文武試今番合所試取上試官如有相避令副試官代行其外試官只勿出栍使闊狹之擧不至於掣肘事分付
정조 19년 · 강
遞獻納朴吉源持平李基慶以柳耕爲獻納申漵爲持平
정조 19년 · 목
因政院牌招啓稟敎以長官外違牌臺諫許遞前望單子入之
정조 19년 · 강
許施總理使蔡濟恭龍仁等邑作爲屬邑之請
정조 19년 · 목
華城府總理使蔡濟恭以本府接壤龍仁安山振威作爲屬邑以成守城之規軍物之斟酌損益謹俟成命次第成節目擧行事馳啓敎以依狀請施行卿與廟堂之臣成節目具別單論理草記
정조 19년 · 강
遞承旨趙尙鎭李太亨以李祖源金勉柱代之
정조 19년 · 목
政院以伴直無人啓稟敎以前望單子入之
정조 19년 · 강
副校理尹魯東陳疏自引尾懇救護賜批
정조 19년 · 목
疏略曰臣負沒世難洗之累只自泯鬱齎恨以待溘然而千萬夢想之外伏奉玉署特除之命臣誠惝怳驚懍不知措躬之所也鳴呼臣之所遭不可以一身僇辱言也痛極必呼自不禁赤子之常情惟聖明垂察焉臣往在弱冠果知奸賊時隨於隣巷之間或接於庠泮之際凡所謂知者或心而或面凡所謂交者有深而有淺苟日知也則豈必皆狎苟日交也則豈必皆心耶不問其心面深淺之如何直以至憯至醜之說勒加詆斥明至此極臣不欲呶呶對卞而又可駭惑者臣與洪大協臭味聲氣都不相關而至謂以相爲表裏臣未知郞僚之間何與於表裏而爲說之若是也雖然臣若覷破奸竇割席分坐則言者之言奚爲至也靜言思惟誰怨誰咎今玆甄收之特恩雖出洗滌之洪私顧此滓穢之蹤何可昌沒承膺哉且臣家有老母今年爲七十七歲素患癖積之症因春時衝以此情私實無一時離側之望兹不得不略控衷懇伏乞亟命鐫削以安私分批以爾其勿辭先出肅後救護
정조 19년 · 강
給靈光郡渰死人恤典
정조 19년 · 목
全羅監司李書九以靈光郡人物渰死事馳啓敎以前此申飭果何如則驅出洋外致有渰沒之若彼夥然極爲矜惻當該地方官待畢賑當勘處而渰沒人等亦使地方官聚其妻孥灑酒浦邊以慰洋中之孤魂若有生前新舊還身役蕩滌常時不能檢飭之道臣從重推考事廟堂行會該道
정조 19년 · 목
敎曰金奉朝賀敦召後史官回奏之言尙今遲滯萬萬駭然當該承旨爲先推考
정조 19년 · 강
行藥院入診于誠正閣提調沈煥之副提調金勉柱
정조 19년 · 목
煥之曰醫官待令入診何如予曰只本廳首醫一人進前首醫金孝儉進伏予曰醫官番次誰也孝儉曰柳光翼等二人矣予曰丁希泰李敬培則王大妃殿湯劑製進時以別入直擧行予曰慈殿湯劑自今日製入而人蔘一錢重則何如孝儉曰一錢重恰好矣予敎勉柱曰安邊年事何如勉柱曰不至大歉入於之次邑矣予曰比於三南則猶勝耶勉柱曰勝於三南之荒政矣予敎煥之曰奉朝賀病狀何如或以書札往復詳知而華城之行果難爲云耶煥之曰書札則其間未得往復而似聞華城之行謹當進詣云矣予曰提調先退來待監印所予曰醫官周命新進前予曰慈殿湯劑依前方進御何如命新曰六君子湯依本方進御實好矣予曰慈候近有失音之症候本方中何以加減命新曰人蔘則減五分桂枝亦少減似好矣予曰桂枝七分吉更加入好矣命新曰湯劑製入自何日爲始乎予曰自今日爲始
정조 19년 · 강
命儀賓都事司饔僉正相換
정조 19년 · 목
敎曰儀賓都事金龍柱司饔僉正李源燾令該曹口傳相換
정조 19년 · 강
命水原始興御史以洪秉臣差下史官分遣鷺梁肆覲坪亦爲摘奸
정조 19년 · 목
敎曰水原府始興縣御史以兵曹佐郞洪秉臣差下凡事貽弊之端一一採察駕至行宮日復命○又敎曰史官二員分遣鷺梁肆覲坪行宮亦爲暗行摘奸以來
정조 19년 · 목
予曰守宮從事官巡回事注書出去申飭予曰明曉放鑰前承旨來詣監印所隨時詣閤
정조 19년 · 강
命左邊兼察捕將他邊兼察
정조 19년 · 목
整理所啓言左邊兼察捕盜火將李漢豐以舟師大將出往舟橋今日該廳發巡無以擧行令政院發牌聽傳敎
정조 19년 · 강
命扈衛廳所任嚴加科治依信箭下敎擧行
정조 19년 · 목
因留都大臣啓敎以旣有只令守宮大將入直之命扈衛軍官輩先期結陣則同是闕外留陣營豈可不爲乎該廳所任卿其嚴加科治依信箭下敎擧行
정조 19년 · 목
昨月前望入之至是批下
정조 19년 · 강
給永同縣燒戶恤典
정조 19년 · 목
忠淸假都事沈公著以啓本二度狀啓一度及永同縣被燒民家四十九戶馳啓敎曰飭敎何如藩臣事體尤有自別則許多時急擧行之民事又使假都事贊行者寧有如許紀網乎賑簿去來雖關重亦與待回下之文書有間至於被燒形止措辭判下則亦可按而爲之一竝還下送該房將此筵敎嚴題書目而方春失所旣甚矜念戶數若彼夥然卽爲別加顧恤之意回諭其中小戶新舊還蕩減殘獨戶還與役蕩滌使頷顑之類得免蕩柝之患亦有嚴飭守宰斯速結構俾有特加軫念之實效事亦爲回諭若是嚴飭而假都事者不有朝令又敢着署狀啓稱之曰都事則當拿致義禁府從重勘處以此分付
정조 19년 · 강
永陵令李顯祿司饔主簿權煒命相換
정조 19년 · 목
禮曹啓言永陵寒食祭官當爲備員而新除授令李顯祿時在咸興地未及上來本陵令今姑改差令該曹請口傳差出敎日令該曹口傳相換
정조 19년 · 목
京畿監司徐有防以前承旨朴聖泰南陽府到配馳啓敎曰與臺諫有異飭已施矣放送事回諭
정조 19년 · 목
因前司諫魚錫齡問啓敎曰不能指的對奏是豈風稜益驗本事之遁辭何必更問罷職
정조 19년 · 강
命出宮前侍衛先令詣閤擧行諸節十分詳審
정조 19년 · 목
顯隆園擧動入侍時敎曰出宮前當先往拜慈殿卿等留待侍衛先令詣閤班次亦爲整齊一應諸事隨處檢飭俾無出宮時雜還之弊○仍乘馬詣壽靜殿少頃還御迎春軒命兵房承旨進前敎曰動駕時擧行諸節專在於軍士房事事董飭罔或少忽敎尹行恁曰今陪慈宮詣華城道路則殆近百里日子則恰過八日慶忭之中予心洞洞不敢少弛凡在各站水刺房堗點火進饌排設令吳毅常李海愚等分排看檢百官班次軍兵作隊其餘諸節令徐英輔李東善等分排看檢十分詳審毋或放心
정조 19년 · 목
御袞龍帖裏乘馬慈宮御駕轎兩郡主雙轎在後由迎春門出敦化門至崇禮門敎曰儀仗則至江頭落後還宮時又於江頭待令鼓吹則自龍驤鳳翥亭至眞水亭壯勇內營待令自眞水亭至華城外營待令又敎曰都民夾路觀光者申飭金吾愼勿禁止前路鄕民必多如是而或出欣聸之意或出望幸之心亦勿禁止也慈駕御駕乘舟橋至紅箭門舟橋大將李漢豐領率大旗幟作門祗迎予下馬詣慈駕前問候還乘馬將進發有一小艇載三兩人橫流而過予敎李益運曰群黎百姓欣聸羽旄漫山蔽野喧聒雜畓固知出於秉彝故雖令勿禁舟橋咫尺之地馬敢操舟戛過大關紀網舟橋大將記過渡舟橋詣鳳翥亭予下馬隨慈駕入內沈頤之率郞廳金龍淳進慈宮午膳予一一親審以進少頃沈煥之進軍令予具軍服慈宮御駕轎進發由萬安峴蕃大坊坪文星洞前路予下馬詣慈宮前問候敎行恁先詣始興縣檢飭諸事仍敎曰予當先詣行宮親審慈宮所御房堗之如何侍衛及百官依前陪從於慈駕只兵房承旨史官一人隨後仍先詣始興縣門降馬入始興堂周審詣廚房視膳還乘馬出縣門外幕次敎曰令本營排立塘馬慈宮駕轎前路次次知入慈駕到縣門外予鞠躬平身仍上馬隨詣始興堂頤之等率郞廳洪大榮進慈宮夕膳予手捧以進一如鷺梁行宮少頃出御幕次敎曰日氣淸和慈候萬康不勝慶幸今日京外之民人觀光者如堵如墻民情大可見也徐有防曰扶老携幼爭聸羽旄咸仰聖人之孝不勝蹈舞之誠矣
정조 19년 · 강
命始興縣令洪景厚三品職除授
정조 19년 · 목
敎曰陪慈宮將經宿本縣廨宇新建房舍安穩地方官之校勞大矣宜有酬勤之典始興縣令洪景厚三品職除授首鄕首校首吏帖加成給其餘校吏令整理所分等施賞後草記
정조 19년 · 강
夫子影幀命遣宗伯替行酌獻禮
정조 19년 · 목
敎曰吾夫子影幀之妥建華城夫豈偶然率彼多士祗謁校宮而恭聸祠宇益不禁江漢秋陽之思明日駕到華城日遣宗伯替行酌獻禮事分付該曺祭物已有筵敎於畿伯而祭官則以典籍孔胤恒爲大祝內贍寺官孔胤東壯勇哨官孔述祖爲齋祝使之受香
정조 19년 · 강
命愍懷墓文貞公姜碩期貞敬夫人申氏墓延齡君墓䄙嬪墓讓寧大君墓厚寧君墓秀泉靑妃咸川君墓昌原君德津君墓忠賢書院金幹墓梅谷書院明皐書院靑海伯祠宇李皐墓致祭
정조 19년 · 목
敎曰祗拜于園陪我慈宮日候睻暢起居康寧中心喜幸何可容喩尋常駕過之地猶有興感示意之擧況是年是行乎取路始興繄自今番聸彼象設予懷無已十五日遣承旨行祭于愍懷墓獻官諸執事用寒食祭官文貞公姜碩期貞敬夫人申氏墓同在一局仍令此獻官同日致祭敦宗象賢有國先務肅祖之嬪御列祖之宗英予所親親讓寧延齡之地處尤當別異牲繫入矚倍增我思越若道學節義勳業經術之名垂竹帛望隆朝野者若祠若墓亦宜一體酹侑始興地方延齡君墓䄙嬪墓遣宗臣明日致祭讓寧大君墓與厚寧君墓遣承旨明日致祭秀泉靑妃咸川君墓昌原君墓德津君墓遣入侍史官明日致祭姜太師徐掌令李文忠竝享之忠賢書院遣閣臣亦於明日致祭果川行宮近處故贊善金幹墓遣禮郞駕過後致祭華城地方先正宋文正獨享之梅谷書院及文孝公趙翼文簡公趙復陽故副學趙持謙三世竝享之明皐書院遣承旨致祭于駕到日靑海伯襄烈公李之蘭祠宇隨駕將官亞將中爲獻官再明日致祭八達山主人李皐墓再明日遣亞卿致祭祭文竝撰下令該曹畿營知委書下御製又敎曰愍懷墓及文正公姜碩期貞敬夫人申氏墓致祭官行副司直權坪進去而旣是寒食祭獻官祭文香祝奉留于始興客舍使守言承旨通于權坪來此陪進讓寧大君墓厚寧君墓兵曹參知丁若鏞以假承旨進去延齡君墓䄙嬪墓安春君烿進去靑杞君墓史官徐俊輔進去秀泉君咸川君墓史官柳遠鳴進去昌原君德津君墓史官黃基天進去忠賢書院都承旨李祖源進去故參贊金幹墓禮曹正郞白慶楷進去靑海伯李之蘭廟都監中軍尹得逵進去八達處士李皐墓宰臣趙鎭寬進去
정조 19년 · 강
昌嬪墓命遣承宣敬薦芬苾
정조 19년 · 목
敎曰路出鷺梁松楸入望穆陵之思卽地倍切昌嬪墓謹遣承宣敬薦芬苾以寓予是年是行追遠報本之意又敎曰昌嬪墓獻官前承旨李溏假承旨差下牌招進去
정조 19년 · 강
宣饌承史閣臣侍衛諸臣
정조 19년 · 목
敎曰諸承旨輪回定更侍衛權退仍宣饌于承史閣臣侍衛諸臣○口敎曰此慈宮所賜也其各飽德也
정조 19년 · 강
行賞花釣魚宴于內苑
정조 19년 · 목
是日將修花釣之會內閣列錄當參人以聞原任提學左議政兪彥鎬右議政蔡濟恭原任直提學判府事金憙李秉模提學沈煥之檢校直提學徐有防原任直提學徐龍輔鄭大容檢校直閣李晩秀原任直閣金勉柱尹行恁檢校直閣南公轍檢校待敎徐有榘故提學李福源子時秀戶曹判書侄田秀兪彥鎬侄漢寬漢宅從侄漢寔漢守蔡濟恭子弘遠承旨再從弟希恭倫恭從侄弘定弘進甥姪李儒慶前承旨儒尙故提學趙璥子鎭球金憙子在明在新在喜李秉模子魯益魯任原任提學鄭民始子性愚侄致愚尙愚應敎最愚沈煥之從弟頤之守禦使繼之侄能性能愚孫孝曾原任直提學徐浩修子有本有樂有棐故直提學鄭志儉子東晏徐有防兄有隣弘文提學子俊輔副司正任輔原任直提學徐鼎修從侄有聞前校理有聲有民檢校直提學金載瓚弟載琬徐龍輔弟應輔鳳輔鄭大容子基翼從子基植李晩秀子橘得金勉柱侄魯賢魯興尹行恁侄應鉉甥姪閔章顯南公轍侄星耇原任直閣金祖淳子曾極錫簪從弟近淳原任待敎沈象奎弟應奎承奎几五十四人予命特召領議政洪樂性及其子義榮承旨大榮侄世榮孫奭周吉周耆周直赴李始源及其父敏輔判敦寧弟肇源子鳳秀鶴秀侄龍秀領相以齒爵之俱邵每歲是會輒召與筵始源以文華地閥早晩奎選之人也予御暎花堂召諸臣入敎閣臣等曰今年卽曠千載一有之慶年也几所以餙慶志喜者予心容有旣平每年花釣之遊閣臣子侄之召入者只及於子若弟若侄而今年則推及於再從三從益亦萬與衆樂之義也整理儀軌編輯堂上及校正繕寫諸文臣方在監印所欲許與筵而是遊也本爲閣臣設故非閣臣親屬則不得與焉卿等須問于編校堂郞雖於閣臣爲疏戚爲遠族皆懸錄於各人名下以入仍令一齊入參俾無一人見漏也禮曹判書閔鍾顯工曹判書李家煥行副司直李益運洪仁浩丁若鏞洪義浩金熙朝李相璜修撰嚴耆兵曹正郞洪秀晩佐郞安廷善副司果李錫夏權晙檢閱吳泰曾副司正曺錫中李勉昇姜浚欽李東萬黃基天柳遠鳴少頃乘馬以出許諸臣乘馬以從用後苑五日調馬例也由丹楓亭靑陽門前路東逶北迤鶰花夾路間以辛夷璀燦灼爍衣袖自香西由永肅門前路至魚水堂前命諸臣下馬設御座於天香閣諸臣以其品班于庭諸生在其西諸生之初與是筵者以次進前各奏姓名訖予命徐有聞徐俊輔導諸臣諸生遍觀上苑樓臺池榭之勝且賜大臣閣臣酒壺肴榼俾各隨意往憩於玉流川籠山亭之間有頃予復御尊德亭之西太淸門內幕次召諸臣諸生宣以酒餻閣臣班于東閣臣之兄弟子侄班于西編校堂郞班于南命承旨蔡弘遠李肇源監觴政有不醉者更酌之予敎諸大臣曰自古內苑之遊非戚里不得入參以外臣與內宴異數也在昔長陵癸亥以後眷遇勳臣曲宴陪遊禮同家人孝廟初服痛華勳貴之弊招延士林契合密勿魚水堂天香閣尙傳宋文正登對故事而朝著分張之患又作焉自肅廟朝曁乎先朝不得不托肺腑於戚聯之臣出入禁臠有非外朝之比時勢使然耳予自春邸深知右賢左戚之義御極之初首建內閣非爲賁餙文治也蓋欲朝夕通密籍其啓沃獻納之益耳故好爵以縻之優禮以待之以至燕閑花釣與諸閣臣同焉竝與其子侄兄弟而皆許赴筵簡其禮數接以恩意一堂歡樂歲以爲常其眷遇也榮寵也可謂從古人臣之所難得而畢竟貴近之弊至於近日而極矣進退弛張理之常也安知戚臣之不繼比而進也然親近士大夫卽予素性也苦心也行之數十年今不可中塗而輟特召卿等數示心曲登筵諸臣須各警愓毋忘予今日之諭也彥鎬曰程子以接賢士大夫爲人主出治之要道近臣之有罪渠自負國耳何與於我聖上用人之政乎臣等之遭逢蒙被卽曠世罕有之榮寵況承今日恩諭敢不交相勉勵思所以一分對揚之方乎濟恭曰漢文帝卽三代後第一明主而後之尙論者每艷稱於不侯竇廣國一着諸葛亮出師表與伊訓設命相表裏而茍究其一篇肯綮又不過宮府一體數句是知帝王之盛德莫尙於抑戚倖杜私門殿下臨御二十年曾無一人以戚里進者几係曕聆孰不欽仰瓚頌而臣等躬逢盛際蒙被殊恩敢不精白自持毋負我聖上期勉之萬一乎酒行數巡予用日前洗心臺臺字䪨口拈七言小詩一首使晚秀書之曰葳甤簪珮蔟春臺酒氣花香錦帆開寄語諸臣家子弟平生能忘比筵杯書訖命輪示大臣諸臣俾各賡進仍詣春塘臺設九帿予三巡獲十五矢第一巡熊中者四魚中者一第二第三巡竝熊中總四十四晝諸臣諸生之能射者亦皆耦射洪樂性第一巡獲熊一虎一兔一鴈一魚一第二巡獲熊二鹿一兔一鴈一第三巡獲熊一兔二雉一兪彥鎬第一巡獲鹿一兔一第二巡獲熊一鹿二第三巡獲熊一鹿一魚一蔡濟恭第一巡獲鴈二魚一第二巡獲鹿一兔一鴈一第三巡獲鹿三魚一金憙第一巡獲熊一魚一兔一第二巡獲兔一鴈一第三巡獲鹿一李秉模第一巡獲鹿一猿一第二巡獲鴈一魚一第三巡獲鹿一沈煥之第一巡獲虎一兔一魚一第二巡獲鴈一魚一第三巡獲熊一鹿一雉一魚一徐有防第一巡獲熊一雉一第二巡獲熊一兔一魚二第三巡獲熊一兔一魚一李晩秀第一巡獲熊二兔一第二巡獲熊一虎一兔二鴈一第三巡獲熊一兔一雉一魚一全勉柱第一巡獲熊一鹿一兔一魚一第二巡獲鹿二第三巡獲鹿一兔一魚一尹行恁第一巡獲虎二兔二第二巡獲熊一虎二兔一寫一第三巡獲熊二虎二魚一南公轍第一巡獲鹿一虎一第二巡獲熊一兔一寫一雉一第二巡獲熊一鹿一兔一沈頣之第一巡獲鹿一第二巡獲鹿一雉一寫一魚一第三巡獲熊一雉一李時秀第一巡獲熊一虎一兔一雉一第二巡獲鹿一第三巡獲熊一兔二寫一魚一李益運第一巡獲熊一兔一雉一第二巡獲熊一鹿二第三巡獲鹿一兔一雉一魚一鴈一洪義浩第一巡獲虎一雉一第二巡獲熊一鹿二兔一魚一第三巡獲熊一雉一兔一蔡弘遠第一巡獲魚一李儒慶第一巡獲熊一魚一第二巡獲虎一第三巡獲熊一李錫夏第一熊巡獲兔二雉一第二巡獲鹿一寫一第三巡獲一雉二兔一徐有聞第一巡獲熊一虎一雉一第二巡獲兔一魚一雉一第三巡獲兔一雉一嚴耆第一巡獲熊三魚一寫一第二巡獲熊二雉一兔一寫一第三巡獲熊三鹿一洪秀晩第一巡獲兔二魚一第二巡獲虎一兔一第三巡獲熊一魚一金近淳第一巡獲熊一第二巡獲熊一魚一第三巡獲熊二魚一安廷善第一巡獲兔二魚二第二巡獲鹿一兔一寫一魚一第三巡獲兔三徐俊輔第一巡獲熊一兔二雉一寫一第二巡獲熊四鹿一第三巡獲熊一鹿一兔一雉一曺錫中第一巡獲雉一兔一魚一第二巡獲能一兔一魚一第三巡獲熊三魚一李勉昇第一巡獲熊二鹿一兔一雁一第二巡獲熊一虎一魚一寫一兔一第三巡獲熊一鹿一兔一雉一姜浚欽第一巡獲雉一第二巡獲雉一李東萬第一巡獲熊一雁一第二巡獲熊一雁一雉一魚一李田秀一巡獲鹿一猿二雉一金魯賢一巡獲熊一雉一徐有聲一巡獲熊一雉二雁一金在新一巡獲虎一鹿一魚一蔡希恭一巡獲鹿二蔡倫恭一巡不中蔡弘進一巡不中李儒尙一巡獲魚一射訖詣芙蓉亭予御小樓臨太液池垂釣諸臣環池投竿緋衣在南綠袍在東章南在北予釣獲四魚諸臣諸生有獲有不獲洪樂性蔡濟恭金憙各獲一魚李秉模沈煥之各獲二魚徐有防鄭大容金勉柱徐有榘李時秀李家煥李益運金熙朝李肇源丁若鏞徐有聞嚴耆徐俊輔曺錫中李勉昇李東萬姜浚欽李始源洪大榮李田秀朴齊家金在新鄭性愚沈應奎徐有民尹應鉉蔡倫恭蔡弘定蔡弘進各獲一魚洪仁浩蔡弘遠黃基天徐有本李儒尙沈承奎金魯賢各獲二魚每一得魚輒奏樂一曲旣又放生于池中諸臣簇立池南而觀之緬想蘇軾鱗介羽毛同詠聖澤之設爲一解頤時華城儒生三月朔應製試券適至予在芙蓉亭小樓親考分其軸于諸大臣使之考進日旣曛宣飯于諸臣諸生予曰昨年是遊夜以繼之有樓上韻丹中䪨岸邊韻今日亦當如之遂待月放丹于太液池載之以歌笛酒肴諸臣諸生或乘丹溯洄或下坐嶼中樓上岸邊亦廣張紗燈露氣曝流帆翠漾纈燈光之倒在水面者錯落如列星船中善歌者曼聲歌漁夫之詞與笙笛相互答予凭欄而觀之逐拈五言近體詩曰留與諸君飮居然月上竿莫如今夜好同此太平歡花暈千重樹燈張九曲欄金吾仍放夜和氣遍長安命樓上諸臣賡進舟中人嶼中人亦各拈韵賦詩更漏向深命諸臣出又命是夜弛禁由靑陽門萬八門還內
정조 19년 · 강
考下華城儒生三月朔應製更試試券施賞有差
정조 19년 · 목
先是水原府內儒生三月朔應製以遲遲臺爲詩賦題捧券親考幼學朴宗玨爲賦次中生員趙萬大爲次下幼學任百豐爲詩次中應製諸券皆無合作以訪花隨柳亭爲詩賦題命一竝更試至是御芙蓉亭賞花釣魚水原留守捧券以進賦則親考詩則命諸大臣分考訖賦三中幼學李魯兢點心米五斗次上幼學朴宗玨等三人草次上幼學鄭玨等三人各點心米三斗詩三下一幼學任鼎常點心米五斗三下幼學尹衍相草三下幼學任百豐各點心米四斗賜給
정조 19년 · 강
桓廟追躋永興本宮時璿源譜略修正命只改張
정조 19년 · 목
宗薄寺啓言桓祖大王懿惠王后追躋於永興本宮實是莫大之慶譜略追載不容少緩而謹考前例則先朝辛卯肇慶廟位版奉安後譜略卽爲修整請今番亦依辛卯例擧行敎以待禮成欲爲下敎矣載錄不容緩而春初旣修正今番則只當改張往復整理儀軌廳依筵敎擧行
정조 19년 · 강
濟州牧使李禹鉉以羅州等邑船運穀到泊馳啓飭接濟之改
정조 19년 · 목
該牧使狀啓以爲前比初運之穀偏及於抄付之䫋雖於再運之後猶未免減式之患故民勢日蹙莫可救藥今此一萬石加劃之命特下於島民絕望之際自夫有旨宣諭之日鶉衣鵠形擧皆歡欣蹈舞臣亦籍手有恃一邊督運一邊籌量餘穀排此巡限而磨鍊則三運穀入來之前似可繼饋故自今月中巡前之未付者計口竝付前之減式者從優加式民情比之向來可謂顯勝羅州牧皮麰二干石務安縣租三百石寶城郡租八百石興德縣租二百五十石光陽縣租五百石樂安郡租九百石所載船次第穩泊又狀啓以爲左水營租三百石皮麰二百石靈光郡皮麰五百石樂安郡租三百石所載船穩泊又狀啓以爲南平縣皮麰二百石靈光郡皮麰五百石穩泊敎以一念縣縣者至今往來於耽羅矣觀此狀本之一時登聞者次第開緘看着時喜最是整理穀特給有旨宣諭緣由封發之巧湊於華城進饌之日者是豈人力之所可容爲有若神助然者尤爲萬萬奇喜況二萬五千包穀物幾皆利運今則排比優優濟活綽綽減式者準式未付者加付一島生靈咸被慈恩共沐慈德予心之歡欣慶忭與有辛焉者其可以絲綸容諭其萬一平此後接濟之勤慢惟係於牧守益加彈誠使飢者飽病者蘇環海一區家家有鼓腹之喜事更令整理儀軌廳總理大臣別加嚴飭該牧
정조 19년 · 강
命時囚金仁柱尹載僖分揀放送
정조 19년 · 목
敎曰今夜弛禁事分付巡邏營門
정조 19년 · 목
義禁府啓言兵曹正郞洪樂游原情以爲殿座時鹵薄事體何等重大而嚴鼓已踰時刻軍丁未及待令論厥辜犯萬殞猶輕曾經侍從請議處又啓言寧陵參奉金世淳原情以爲火巢內禁火之節尤宜審愼於春暘之時而愚矇昏劣不謹檢飭乃於莫重案山之外有此悚慓之事論其罪辜萬殞猶輕請刑推得情又啓言明陵別檢韓永建前參奉朴宗臣原情以爲蜂峴禁路一款前後飭敎何等載嚴則何敢一毫泛忽而人行之㾗現發於摘奸平日不能一一致察之罪在所難逭竝敎以功議區別今日內草記照律勘放次堂擧行又啓言洪樂游照律功議各減一等杖八十收贖奪告身三等放送韓永建朴宗臣竝功減一等各杖九十收贖奪告身四等放送而金世淳杖一百流二千里當以公罪收贖而旣有照律勘放之命請上裁允之敎以若比則該牧使不可異同依此勘放
정조 19년 · 강
壯勇營行大比較兵曹訓局禁御守總諸營各日行中旬試射放論賞有差
정조 19년 · 강
召見三日製入格儒生于誠正閣
정조 19년 · 목
諸生以次進前各奏姓名予敎李載延曰爾文果合作矣平日所做賦策爲幾首耶載延曰做得策文五十首賦八百餘首矣至尹致赫敎曰爾之近族誰也致赫曰與校理尹序東爲八寸親矣予曰爲人甚了了矣至金啓溫敎曰爾父今若在世値此慶年予之所以致意者當如何今日見爾不覺愴舊矣
정조 19년 · 강
遞持平李奭濟以尹光普爲掌令鄭履綏洪秀晩爲持平尋遞秀晩以金熙華代之竝望前也
정조 19년 · 목
政院以監察茶時啓敎以臺諫將無詣臺之時乎國體所在豈不駭然山林外在外入許遞前望單子入之待下批與諫院臺諫牌招敎曰更思臺諫前望中洪秀晩情勢似然勿施前望單子入之待下批亦爲牌招
정조 19년 · 강
以尹光普爲應敎前望也
정조 19년 · 강
遞刑曹判書李在學左尹尹弘烈
정조 19년 · 목
因京兆坐不坐單子敎以在外堂上許遞今日政差出因刑曹坐不坐單子敎以判堂許遞今日政差出
정조 19년 · 강
遣承旨致祭鰲興府院君金漢耇
정조 19년 · 목
敎曰今年卽慈殿望六之歲也敬述先朝甲子稱慶已例躬奉玉册粗伸誠忱而仰怡而仰慰之方豈有過於以慈心爲心慈心撝謙雖不自有予不言之人何知之適當慈殿齋明之日兼欲示意鰲興府院君家遣承旨致祭
정조 19년 · 강
校理金義淳疏陳母病辭職批許歸護
정조 19년 · 강
黃海監司徐邁修上疏辭職賜例批
정조 19년 · 강
飭黃海監司徐邁修辭朝
정조 19년 · 목
前黃海監司李泰永以華城城役工匠等處更以大米分給惶恐待罪馳啓敎以勿待罪事回諭新除海伯尙未出肅省部勸農俱係民事不可緩一兩日內辭朝事分付
정조 19년 · 강
命以再明日行文武科殿試於春塘臺十五日齋宿摛文院十六日唱榜仁政殿
정조 19년 · 목
敎曰明夜齋宿處所當隨使爲之而再明日殿試處所文武科皆於春塘臺爲之事分付十五日齋宿處所摛文院爲之而十六日唱榜仁政殿爲之此意一體分付
정조 19년 · 강
命坡州牧使洪龍鎭巨濟府充軍高陽郡守王道常機張縣充軍嚴飭門將毋納畿伯疏啓
정조 19년 · 목
敎曰當初則渠輩亦人耳必不知奉命而然毋論如此如彼幺麼蟣風婢屬之放良渠輩何敢稱以官長出頭現影乎後弊所關不可不嚴治拿來罪人洪龍鎭巨濟府充軍王道常機張縣充軍該牧出置者之不知在處今幾十年之久擧措雖非常道意義定在絕纓鍮匙拘飯者孰不知之則渠輩雖武弁焉敢爲此虛僞奇怪不誠無實胡盧極可笑之事乎雖以不治治之略施充軍之律而畿伯狀啓或上疏踰城門或闕門當該門將施以軍律以此分付
정조 19년 · 목
以徐有隣爲刑曹判書李益運爲左尹○再政以徐英輔爲坡州牧使○三政以韓弘裕爲高陽郡守
정조 19년 · 강
飭坡州牧使徐英輔高陽郡守韓弘裕當日辭朝
정조 19년 · 강
命沁都拯活人鐵串別將張應道更考實跡稟處
정조 19년 · 목
兵曹啓言觀此江華留守權欕狀啓則本府李宜春李奉先高京大等竝家屬十五名及羅德順自通津還鄕同騎發船到鐵串前詳猝遇風雨橫觸嶼石杉板破折幾至傾覆本堡別將張應道招▣堡卒躬自乘船一一拯救不可無褒賞之典請令該曹考例稟處而狀啓內以爲該別將聞海中活人云云之聲乘船赴救之際風雨夜黑波濤接天不辨東西云則渠雖勇於急難之義豈可以海中黑夜風濤危惡之時拚棄自已軀命乘險進船倖或爲彼同濟之計乎且況敗船掛在嶼間則此不過淺水非壯丁人沒頭沈人之處也所拯十六人中自官庭取招者但是壯男女八名所謂幼稚八名只憑渠輩之口招錄其名數而出陸六日尙未知死生云幼稚之準爲八名亦無可據之端此等處朝家褒賞之重典恐不可輕施請置之敎以更考實跡報來後稟處
정조 19년 · 강
吏曹判書尹蓍東等求對不許遞應敎鄭尙愚
정조 19년 · 목
政院啓言吏曹判書尹蓍東參判黃昇源有稟達事來詣閤外請對矣敎以還給又啓言應敎鄭尙愚有稟達事來詣閤外請對矣敎以許遞又啓言吏曹判書尹蓍東參判黃昇源冒萬死更爲求對矣敎以下直下矣幾年前事豈可因一放婢事有此請對乎前此絕纓之擧爲朝廷也今番掃蕩之擧亦爲朝廷也深量者在焉卿等請對之意豈不知之乎卽爲退去
정조 19년 · 강
召見三司求對諸臣于誠正閣大司憲閔台爀大司諫兪漢謨應敎尹光普持平鄭履綏金熙華校理尹序東副校理申大尹正言申漵修撰尹益烈嚴耆副修撰李貞運
정조 19년 · 목
政院啓言三司諸臣有稟達事來詣閤外請對矣敎以明日再明日莫重潔齋之日也莫重正日也今日當出場不必相持入侍○予曰臺臣登筵當爲合啓矣台爀等曰臣等所以相率求對者卽目下事也予曰先於傳啓而陳以他語旣非啓辭又非所懷而出於格例之外者此豈臺體乎台爀等曰事有輕重時有緩急鄭妻之千罪萬惡旣載合辭之啓不必更爲煩瀆而卽者放還之事此何等萬萬過中之擧也臣等心骨俱驚奚暇以傳啓常例有若故紙之謄傳乎王章不可屈矣輿憤不可遏矣鄭妻之爲先還配卽臣等冒死求對之意也予曰鄭妻放還之已久雖愚夫愚婦亦皆知之而忽於今者有此登對請討之擧此果誠心事君之義乎其所放還幾乎十年之久而佯若不知看作尋常不但今筵諸臣獨爲如此世道人心皆陷於不誠無實之科予所以爲卿等慨惜者也三司旣備卽爲傳啓可也
정조 19년 · 강
三司合啓請黜置罪人鄭致達妻還發配所夬正典刑賜批只從還發配之請
정조 19년 · 목
三司合啓鄭妻事中每不覺懍然下改措語曰迺於今者伏承傳敎下者罪人之不在黜置之所果是眞的矣其爲驚心痛骨當復如何臣等之與此賊尙戴一天致有此萬萬非常之擧者莫非臣等不誠之罪而其可曰國有法乎其不可一刻容貸也決矣請黜置罪人鄭致達妻亟令王府還發配所夬正典刑批以目下弊習痼瘼之無一事不出於不誠無實而人心世道陷溺斁敗至於莫可收拾此啓卽其中一事之大者雖非入侍三司獨自當之者而卿等適當此時聯陳此啓卿等之顏能不忸怩鄭妻果在謫中乎柳星漢生在地上乎焯知其已宥而漫若不知明知其旣死而佯若不聞鎌以遮眼裒如克耳傳謄舊紙不以爲難禮義廉恥可謂掃地然而一任喑啞一味漫漶有非近日淬礪之若心則今日一張傳敎安知不爲裨補於風化乎大抵鄭妻之宥還自有裁量體先王鍾愛之念値霈澤旁流之歲拔出棘籬任其所之歲給衣糧不問在處者欲使私恩公法竝行不悖歲月屢改人皆置之相忘之域而許久如是反涉苟且一番明諭烏可已也到今卿等始曰覺知交口爭執是豈過加摧折之事乎且況出場必欲不踰此夜夬正典刑事不允還發配所事爲伸輿情依啓
정조 19년 · 강
兩司陳柳星漢前啓賜批
정조 19년 · 목
兩司合啓柳星漢事批以柳星漢旣死之說屢發於筵席而今日入侍三司皆曰不聞予或錯聞乎然則有難强令停啓卿等筵退後更加査問於該府該道期於斯速停啓
정조 19년 · 목
兩司啓言臣等伏見坡州牧使高陽郡守處分傳敎萬萬驚心相率求對矣及承原啓批旨雖伏承依施之敎責敎備至於不誠之科臣等職忝言事之地不能爭執於當年今始請還配所誠爲不誠之罪以何顏面晏然臺次請命遞斥批以固非卿等今日入侍三司及卿等外其間詣臺而不爲登筵諸人之所可獨爲引義者一臺二臺至于諸臺人人效尤究厥弊源眞所謂非一葦可抗言念習俗中夜不覺蹶然何責乎卿等數人乎勿辭亦勿退待自今以往凡屬自欺而欺人欺人而欺君欺君而自至於欺天之近日弊風交相提撕益加磋琢俾有刮目之效事卿等先自着念仍使中外之見朝紙者知所改圖
정조 19년 · 강
兩司陳柳師文前啓賜批
정조 19년 · 목
府啓柳師文事批以此啓之至今爭執過矣柳星漢身故則尤不必一味謄傳亟停○院啓柳師文事批以憲批言之亟停
정조 19년 · 강
憲府陳鄭昌順前啓諫院請昌順竄己酉竝從之
정조 19년 · 목
府啓鄭昌順事批以近來詣臺絕罕此啓亦在未決之中凡事或有情跡之差殊者因跡求情安知無未暴之端乎然得此於梁楚亦豈謂之全然無罪律名不至太重兼欲速卽決折依啓○院啓鄭昌順事中小人勿用者也下改措語曰憲啓之請削雖已蒙允罪犯之臚列旣重且嚴則削職之典失之太輕請鄭昌順施以竄己酉之典批以律名雖過猶勝於永枳依啓
정조 19년 · 강
諫院陳金思穆前啓從之
정조 19년 · 목
院啓金思穆事批以不欲一味伈泄豈有彼此此啓亦當於今日出場而以其處地得罪公議若彼之甚者豈不萬萬無狀乎若無加倍之勘反非念其家聲之意依啓
정조 19년 · 강
分揀王道常充軍仍命高陽郡守新除望筒勿施
정조 19년 · 목
敎曰更聞事實坡牧則奉命行下去之前發卒數百圍其空舍云渠果認以其中有鄭妻而圍之乎卽此一款罪合重律至於奉命行則不爲抵當云然則罪犯稍殊於先下傳敎而奉命者回來也其舍之房廳門窓一一盡開俾知虛無人之狀猶敢以把守樣爲說云者渠雖武夫亦具入心何其乖悖若彼乎巨濟充軍亦可謂寬典矣但高陽則初欲防遮之說不過風傳而接待奉命分明備禮其他形跡別無現捉一例處分近於混淆該郡守王道常充軍姑爲分捧卽令廟堂嚴飭道伯詳査該郡防遮一款如果然矣具由狀聞更當嚴處新除望筒姑爲勿施事分付
정조 19년 · 강
配檢校直閣李晩秀南公轍于楸子島尋命分揀
정조 19년 · 목
予聞諸閣臣將欲請對命閣臣一人來入闕門當施島配之律晩秀公轍未及承聞而入來敎曰似或未及聞知令後則令後何必査實李晩秀南公轍楸子島定配以信命令上直閣吏同島發配○敎曰下敎果然未及聞知而入來云李晩秀南公轍楸子島定配分揀下吏亦爲分揀
정조 19년 · 강
判下秋曹擊錚人原情回啓
정조 19년 · 목
刑曹啓言取考今三月初七日動駕時擊錚人原情則西部尹度喆原情卽立後事而昨秋度喆以此事鳴金至有分付該曹決給之判下則不待處決又此煩瀆誠極無嚴請原情勿施其猥越之罪自臣曹考律勘處允之又啓言舒川池大得原情以爲鄰居權趾禎乃勢家子弟也行惡無比居民難支之狀非獨一邑之所共知十年前趾禎之四寸草家三間斥賣故渠父買取矣其後趾禎更徵舍價而渠父貧不能應其求趾禎捉致渠父嚴杖致死自本官檢屍成獄之後趾禎不施刑杖亦不囚獄初覆檢杖處昭昭載錄則趾禎之酷杖打殺可知趾禎之招亦曰烏得免殺人之律云而以營本官結姻親知法不施而罪不行公道何在而法何所用乎渠父將死趾禎以爲初終諸具吾當備給勿爲告官且渠毋以夫讎未報自決致死渠告官而亦不論報渠母以此致死則皆趾禎之所殺也趾禎初殺渠父再殺渠母法不當容貸而營門不爲啓聞循私掩置遷延歲月終不斷獄人子冤枉之心曷有其極伏乞別遣按獄使一以爲國法一以爲報仇云大得依先朝受敎放送所供如此請上裁敎以議處又啓言今以原情觀之則雖經檢驗不爲囚推者綠何委折而原案旣不錄啓獄情有難遙度請卽令道臣詳査啓聞後稟處允之
정조 19년 · 강
遞承旨李祖源李肇源
정조 19년 · 강
命守禦廳校卒別試入格者待下敎待令
정조 19년 · 목
守禦廳啓言今番園幸時隨駕校卒等別試一技後別單書入敎以依各營例親臨頒賞次待下敎待令
정조 19년 · 강
遞承旨蔡弘遠以李儒慶代之前望也
정조 19년 · 강
命諸承旨文所試官及兵判帳殿近處別省記齋宿
정조 19년 · 목
敎曰今日齋宿處所從便爲之之意昨有下敎矣殿試設場近處齋宿翌曉開場文武試官則待下敎出牌試紙安寶雖至差晩待試所承旨受點試官出牌然後以帳殿擧行諸承旨文所試官及兵判帳殿近處別省記齋宿事分付
정조 19년 · 강
仍任承旨李祖源李肇源應敎鄭尙愚
정조 19년 · 강
命園幸隨駕諸臣明日殿試後文試帿布武試柳葉箭
정조 19년 · 목
敎曰園幸時隨駕宗宰文武臣不入於瑞葱臺不參於中旬者捧擧案入啓久矣明日殿試後文試帿布武試柳葉箭以此分付兵曹先試應射應放入格軍校等亦令明日待令頒賞
정조 19년 · 강
賜樂于領議政洪樂性右議政蔡濟恭導往北山看花所
정조 19년 · 목
敎曰大臣卿宰修述昔乙卯此月昨日北山餙慶之會將於今日偕登北山以伸是年祝慶之悃甚盛集也予心之一邊愴咽一邊欣祝當如何鼓吹一部內吹一牌分送兩大臣家使之轎前導往導還此亦爲所重識此會之意卿其知悉事遣史官傳諭于領右相
정조 19년 · 강
御春塘臺頒各營校卒別試射賞格行文武科殿試文試官李秉模徐有隣李秉鼎朴宗甲洪義浩鄭晩錫安廷善武試官兪彥鎬李敬懋趙奎鎭沈基泰尹養儉李遇濟李商一武鳥銃分所試官沈頣之徐有大李益運申鴻周嚴耆沈鐮考講分所試官沈煥之吳毅常尹行恁金近淳閔亨默
정조 19년 · 강
命贊儀南公箸拿處
정조 19년 · 목
試官肅拜時不卽待令也
정조 19년 · 강
科次式年殿試試券于誠正閣
정조 19년 · 목
前參奉申鳳朝居首
정조 19년 · 강
命咸興奉命史官尹致永復路香祝權安於典祀廳
정조 19년 · 목
陪香史官尹致永狀啓以爲臣今月初一日奉咸興永興兩本宮告由祭香祝初九日到咸興府奉安于客舍而臣以告由祭執事擧行事仍留本府矣本道監司金華鎭本月初十日遭母喪咸興本宮十三日告由祭獻官及永興本宮十六日告由祭獻官旣伏承監司金華鎭擧行之命而祭享只隔二日勢不得擧行於推擇日子緣由馳啓敎以爾則復路香祝權安於典祀廳事回諭
정조 19년 · 목
以韓用鐸爲掌令朴宗甲爲禮曹參議洪秀輔爲判義禁申鳳朝單付典籍王道恒單付氷庫別提鳳朝道恒文武科壯元也金處巖單付義盈直長洪奭周單付司饔直長文甲科第二三人也
정조 19년 · 강
以韓晩裕爲承旨前望也
정조 19년 · 강
以趙宗鉉爲咸鏡監司備薦也召見于誠正閣
정조 19년 · 목
咸鏡都事以該監司金華鎭遭母喪馳啓敎曰北伯之代令廟堂卽爲議薦使之當日辭朝後仍卽登程政官牌招開政○宗鉉辭陛命入侍予謂宗鉉曰本道今將擧莫重之事卿亦似聞之矣本李判府及李晩秀詳知卿其詳問另念爲之再明間發程上營浚更爲齋宿奉審本宮而前道伯之狀啓或有遺漏者更爲詳備條列書通於李判府以爲李判府發行前自京擧行之地自本道擧行之事則須過今朔後擧行
정조 19년 · 강
黃海監司徐邁修疏乞省掃先壠賜批許之
정조 19년 · 강
遣承旨馳詣宗廟景慕宮奉審摘奸
정조 19년 · 강
遞刑曹判書徐有隣
정조 19년 · 강
命置前判書鄭昌順竄配傳旨
정조 19년 · 목
因昌順竄配傳旨敎曰律名之過重旣言之此傳旨置之
정조 19년 · 강
以趙瑍爲判義禁尋遞
정조 19년 · 목
敎曰未肅拜判義禁許遞前望單子入之前望以瑍批下又敎曰禁府堂上中耆堂及在外人許遞令該曹口傳差出待下批牌招察任
정조 19년 · 강
命贊儀南公著附過放送
정조 19년 · 강
配前監司金思穆于忠州牧
정조 19년 · 목
禁府啓言前監司金思穆亟施屛裔之典事承傳啓下請以端川府屛裔發遣府都事押送敎以遠亦遠近亦近豈在於遠近特念不棄之意兼軫勿墜之方加倍之律念舊也涇渭之典礪他也忠州牧竄配○禁府以金思穆忠州牧竄配押送啓
정조 19년 · 강
義禁府以鄭致達妻坡州牧還發配所依例押送啓別施晉州被燒民家恤典